आय से अधिक संपत्ति मामले में 2 दिन रिमांड; हार्ट में दिक्कत के बाद अस्पताल दाखिल
Punjab Ex-Deputy CM Prakash Soni Disproportionate Assets Case Update;  पंजाब के पूर्व उप-मुख्यमंत्री ओम प्रकाश सोनी को विजिलेंस आज कोर्ट में पेश करके रिमांड हासिल करने वाली है।
पंजाब के पूर्व उप-मुख्यमंत्री ओम प्रकाश सोनी को विजिलेंस ने सोमवार को कोर्ट में पेश करके 2 दिन का रिमांड हासिल कर लिया है। वहीं दूसरी तरफ कांग्रेसियों ने इसे राजनीतिक दुश्मनी करार देते हुए पुलिस का घेराव किया। रिमांड मिलते ही पूर्व डिप्टी सीएम ओपी सोन को हार्ट की दिक्कत हो गई, जिसके बाद उन्हें फोर्टिस एस्कॉर्ट में दाखिल करवाया गया है।
रविवार को पूर्व डिप्टी CM सोनी को विजिलेंस ने 8 महीनों की इन्क्वायरी के बाद उनके घर से गिरफ्तार किया। सोनी पर आरोप हैं कि उनका खर्च उनकी कमाई से कई गुणा अधिक है। 1 अप्रैल 2016 से 31 मार्च 2022 तक सोनी और उनके परिवार की आय 4.52 करोड़ रुपए थी, जबकि खर्च 12.48 करोड़ रुपए था। खर्च आय के अज्ञात सोर्स से 7.96 करोड़ रुपए ज्यादा था।
इस दौरान सोनी ने अपनी पत्नी सुमन सोनी और बेटे राघव सोनी के नाम पर संपत्तियां खरीदीं।
कांग्रेसियों ने घेरी कचहरी 
विजिलेंस के एक्शन से खफा कांग्रेसियों ने कोर्ट परिसर घेरा। कांग्रेस ग्रुपों में पहले ही संदेश भेजा गया था कि एक बजे कचहरी चौक के गेट नंबर एक पर एकत्रित हों। इस पर सभी इकट्‌ठे हुए और पंजाब सरकार द्वारा की गई कार्रवाई का विरोध किया।
प्रतिशोध की राजनीति का कोई नतीजा नहीं: वडिंग
पंजाब प्रदेश कांग्रेस कमेटी के प्रधान अमरिंदर सिंह राजा वड़िंग ने ट्वीट करके कहा कि पूर्व डिप्टी CM ओपी सोनी की गिरफ्तारी भगवंत मान की एक और कोशिश है वास्तविक मुद्दों से जनता का ध्यान भटकाने की। प्रतिशोध की राजनीति से कभी कोई नतीजा नहीं निकला और यह इस तरह की एक और घटना होगी।
सांसद औजला ने की निंदा
कांग्रेस सांसद गुरजीत सिंह औजला ने ट‌्वीट करके सोनी की गिरफ्तारी को निंदनीय बताया। औजला ने कहा कि पूर्व डिप्टी CM की प्रतिशोध से प्रेरित गिरफ्तारी भगवंत मान का एक और प्रयास है, क्योंकि जनता का ध्यान वास्तविक मुद्दों से भटकाना है। ऐसी गिरफ्तारियों से कभी कोई नतीजा नहीं निकल सकता। प्रतिशोध की इस राजनीति की निंदा करते हैं।